Béatrice Dalle

Béatrice Françoise Odona Cabarrou (s. 19. joulukuuta 1964 Brest, Finistère, Ranska) on ranskalainen näyttelijä. Hän on tunnettu näyttelijän työn lisäksi kapinallisesta julkisuuskuvastaan. Hän on lausunnoillaan herättänyt Ranskassa useita mediakohuja. Hän on kertonut päihteistä, rikollisesta menneisyydestään ja rajusta elämäntyylistään. 
Dalle nousi kuuluisuuteen elokuvalla "Betty Blue" ("37°2 le matin", 1986), jossa hän näytteli pääroolia intohimoisena ja traagisena Bettynä. Hän on näytellyt elokuvissa, teatterissa sekä useissa TV sarjoissa.
Elämä ja ura.
Varhaiset vuodet.
Béatrice Dalle syntyi Brestissä Finistèressä, Ranskassa nimellä Béatrice Francoise Odona Cabarrou. Hän kasvoi Le Mansissa äitinsä, isänsä ja vanhemman sisarensa kanssa. Teini-ikäisenä hän alkoi kuitenkin kapinoida vanhempiaan vastaan. 15-vuotiaana Dalle muutti Pariisiin. Omien sanojensa mukaan, hän karkasi kotoa. ”Menin katsomaan Dead Kennedysiä enkä koskaan palannut”, hän muistelee. Dallen mukaan hän selvisi Pariisin kaduilla varastamalla kaupoista. Hän on avoimesti myöntänyt olleensa ongelmanuori. 
Hän liittyi nuorena punk-liikkeeseen ja tapasi ensimmäisen aviomiehensä, taidemaalari Jean-François Dallen, Pariisissa Le Gibus -punk klubilla. Jean-François Dalle ja Béatrice menivät naimisiin 21. toukokuuta 1985, mutta kun he erosivat jo vuonna 1988, Béatrice päätti säilyttää Dalle sukunimensä. Hän alkoi opiskella myös kuvataidetta École des Beaux-Arts -koulussa Pariisissa. 
Betty Blue.
Dalle oli 19-vuotias, kun eräs valokuvaaja huomasi hänet Champs-Élysées'llä ja ehdotti hänelle mallintöitä. Elokuvatuottaja Dominique Besnehard näki hänen kuvansa "Photo"-lehden kannessa ja esitteli hänet ohjaaja Jean-Jacques Beineixille, joka etsi nuorta näyttelijää seuraavaan elokuvaansa. Beineix antoi hänelle pääroolin näyttelijä Jean-Hugues Angladen rinnalla vuoden 1986 elokuvassa "37°2 le matin." Elokuva on julkaistu Isossa-Britanniassa ja Yhdysvalloissa nimellä "Betty Blue". Elokuva sai BAFTA- ja Oscar-ehdokkuudet parhaana vieraskielisenä elokuvana. Elokuvan menestys nosti Dallen kuuluisuuteen 21-vuotiaana, ja hän sai parhaan naisnäyttelijän César-ehdokkuuden. 
Dalle esiintyi vuonna 1987, New York Dolls yhtyeen laulajan David Johansenin ”Oh Me Oh My (I'm a Fool for You Baby)” kappaleen musiikkivideolla"." Vuonna 1988 Dalle kertoi medialle olevansa kyllästynyt Pariisiin ja haluavansa muuttaa New Yorkiin. Saman vuoden elokuussa hän sai sakot ja ehdollisen vankeustuomion pysäköinninvalvojan pahoinpitelystä Pariisissa. 
Hän oli vaistonvarainen näyttelijä, joka valitsi roolinsa ohjaajan persoonan perusteella ja suuntautui taide-elokuviin. Vuonna 1990 Dalle näytteli Jacques Doillonin ohjaamassa "La Vengeance d'une femme" -elokuvassa. 1990-luvulla hän työskenteli muun muassa Claire Denisin ("J'ai pas sommeil") ja Bernard Muratin ("Désiré") kanssa. Hän ajautui kuitenkin toistuvasti vaikeuksiin. Dalle pidätettiin vuonna 1991 myymälävarkaudesta, mistä seurasi kuuden kuukauden ehdollinen tuomio. Samana vuonna hän esiintyi norjalaisen A-ha-yhtyeen ”Move to Memphis” -kappaleen musiikkivideossa. 
Vuonna 1991 hän näytteli sokeaa punkkarityttöä Jim Jarmuschin elokuvassa "Night on Earth." Seuraavana vuonna hän näytteli Claude Lelouchin ohjaamassa elokuvassa "La Belle Histoire". Sitä seurasi "La Fille de l'air" -elokuva, jota varten hän opetteli lentämään helikopteria. Hän aloitti 1990-luvun puolivälissä suhteen ranskalaisen rap-artistin Joey Starrin kanssa, suhde kesti kymmenen vuoden ajan.
Porttikielto Yhdysvaltoihin.
Béatrice Dalle oli ehdolla Quentin Tarantinon ohjaamaan elokuvaan Pulp Fiction. Hänen piti esittää Tarantinon elokuvassa Bruce Willisin tyttöystävää, ranskalaista Fabiennea, mutta päihdeongelmiensa vuoksi hän menetti roolin. Fabiennen roolin esitti lopulta Maria de Medeiros. Vuonna 1995 Dalle tuomittiin sakkoihin Ranskassa kokaiinin ja heroiinin hallussapidosta. 
Vuonna 1997 Dalle lähti Yhdysvaltoihin kuvaamaan Abel Ferraran ohjaamaa elokuvaa "The Blackout." Hänet pidätettiin elokuvan kuvausten yhteydessä Miamissa kokaiinin hallussapidosta. Pidätyksen vuoksi Dalle julistettiin ”ei-toivotuksi maahanmuuttajaksi” Yhdysvaltain Ranskan-suurlähettilään toimesta ja häneltä evättiin työlupa palata Yhdysvaltoihin esittämään Bruce Willisin vaimoa elokuvassa "Kuudes aisti" (1999). Rooli meni lopulta Olivia Williamsille. 
Vuonna 2011 Dalle kertoi oman versionsa tapahtuneesta "The Independent" -lehdelle. Väittämänsä mukaan hänelle määrättiin seitsemän vuoden maahantulokielto Yhdysvaltoihin sen takia, että hän oli lyönyt nyrkillä Yhdysvaltain konsulaattia. Dallen mukaan hän menetti tapauksen johdosta uran Hollywoodissa. 
2000-luvulla Dalle tarttui synkkiin rooleihin, kuten Claire Denisin elokuva "Trouble Every Day" "(2001)", jossa hän näytteli vampyyrihahmoa. Vuonna 2007 hän esitti armotonta psykopaattia Alexandre Bustillon ja Julien Maurayn kauhuelokuvassa "À l'intérieur", jossa hän vainoaa raskaana olevaa naista. 
Kohuttu avioliitto.
Vuonna 2004 hän esiintyi Paul Claudelin runoelman "Tête d’or" elokuvasovituksessa, jonka ohjasi Gilles Blanchard. Elokuva kuvattiin Ploemeurin vankilassa, missä hän tapasi vanki Guenaël Mezianin, jonka kanssa Dalle päätti mennä naimisiin. Avioliitto solmittiin 24 tunnin mittaisen tapaamisen jälkeen, 3. tammikuuta 2005 ja Dalle puhui Mezianin puolesta tämän ehdonalaishakemuksensa käsittelyssä. Guenaël Mezianin oli suorittamassa 12 vuoden tuomiota entisen tyttöystävänsä pahoinpitelystä ja raiskauksesta. 
Vuoden 2015 haastattelussa Dalle kuvaili avioliittoa ”täydeksi katastrofiksi” sen jälkeen, kun Meziani vapautui vankilasta. Vuonna 2013 hän aloitti avioeroprosessin, ja heidän eronsa vahvistettiin heinäkuussa 2014. "Tête d'or" julkaistiin vuonna 2007, mutta se ei menestynyt.
Kohulausuntoja.
Dalle tunnetaan halustaan provosoida haastattelijoita, ja hän on usein esittänyt mediassa väitteitä, jotka eivät välttämättä ole aina totta. Hän herätti kohua Ranskassa kertomalla vuonna 2007 suorassa televisiolähetyksessä, että hän tapasi elokuvaohjaaja Julien Mauryn maatila-seksisivuston chat-huoneessa. Ohjaaja kiisti asian. Vuonna 2016, Dalle väitti ranskalaisessa "Divan" TV -ohjelmassa, että työskennellessään nuorena ruumishuoneella, hän myi ruumiinosia lääketieteen opiskelijoille ja että ollessaan "LSD:n" vaikutuksen alaisena hän söi ruumishuoneella kuolleen miehen korvan. Kertomus herätti kohua Ranskan mediassa. Vuonna 2018 hän kertoi "The Guardian" -lehden haastattelussa rakastavansa ristiinnaulittua Jeesusta, koska hänen mukaansa Jeesus keksi ristiinnaulittuna bondage-seksin.
Myöhempi ura.
Vuonna 2009 Dalle näytteli alkoholisoitunutta matematiikan opettajaa Patrick Chilan elokuvassa "Domain". Vuonna 2012 hän näytteli Virginie Despentesin "Bye Bye Blondie" -elokuvassa yhdessä Emmanuelle Béartin kanssa. Vuonna 2015 hän esiintyi myös televisiosarjassa "Malaterra", jota esitettiin France 2 -kanavalla.
Dalle on esiintynyt monissa näytelmissä Ranskassa, muun muassa Comédie-Françaisessa ja Odéon – Théâtre de l‘Europessa. Vuonna 2014 hän teki teatteridebyyttinsä David Bobéen ohjaamassa näytelmässä "Lucrèce Borgia." Dalle työskenteli uudestaan David Bobéen kanssa "Recreation of Warm" -näytelmässä vuonna 2018 ja "Elephant Man" -tuotannossa vuonna 2019 sekä "Viril"-esityksessä vuonna 2020, jossa Dalle luki feminististen ja antirasististen musiikkikappaleiden tekstejä yhdessä Virginie Despentesin kanssa. 
Vuonna 2019 sai ensi-iltansa Gaspar Noén ohjaama kokeellinen taide-elokuva, Lux Æterna, jossa Charlotte Gainsbourg ja Béatrice Dalle esiintyvät omina itseinään tekemässä elokuvaa noidista. Maaliskuussa 2020, Dalle ilmoitti "Le Monde" -lehden haastattelussa menevänsä naimisiin. Syyskuussa 2020 Angoulêmen ranskankielisen elokuvan festivaaleilla hän poseerasi uuden kihlattunsa Paul Bichet-Galaup’n kanssa.
Vuonna 2025, Béatrice Dalle on kiertänyt esittämässä "Come As You Are" -nimistä teatteriesitystä, jossa hän lukee Nirvana yhtyeen laulajan Kurt Cobainin päiväkirjaa, kirjeitä, laulujen sanoituksia ja haastattelu lausuntoja. Esitys on kunnianosoitus Kurt Cobainin muistolle ja Nirvana-yhtyeelle. Dalle on julkisesti kertonut olevansa Nirvana-yhtyeen fani.
Populaarikulttuurissa.
Yhdysvaltalainen punk-muusikko, The Distillers -yhtyeen laulaja Brody Dalle on tunnettu näyttelijä Béatrice Dallen fani. Brody on ottanut itselleen taiteilijanimen Dalle kunnianosoituksena Béatricelle.